정조 6년
壬寅六月二十一日辰時。上御春塘臺。儒生試取入試。大臣備局堂上守令邊將出六初入仕同爲入侍時。行都承旨嚴璹。左承旨徐有防。右承旨趙時偉。左副承旨金宇鎭。右副承旨李謙煥。同副承旨林錫喆。記事官趙興鎭李祖承。記注官曺喜有金鳳顯。先行四拜禮。以次陞殿。上曰。藥房啓辭。已爲頒布乎。璹曰。姑未頒布矣。上曰。然則以知道書出。依例入侍。可也。引儀唱試官及儒生。入就拜位。行四拜禮。試官領議政徐命善。漢城判尹鄭昌聖。刑曹參判金尙集。吏曹參議趙鼎鎭。禮曹參議柳義養。吏曹佐郞徐龍輔。副校理沈樂洙。儒生生員尹若烈。幼學李崑秀黃鍾五尹行任朴宗臣。以次行禮訖。命善等。以次陞殿。上曰。日氣頗熱。雨意甚緊。儒生不可露坐。油幕入之。試所承旨。看檢設給。可也。上曰。大臣備局堂上入侍。賤臣承命出。與左議政洪樂性。右議政李福源。右參贊鄭尙淳。知中樞府事李性源。行副司直金魯鎭。禮曹判書徐有隣。訓鍊都正李柱國。咸春君李昌運。兵曹參判徐有寧。吏曹參判鄭一祥。禮曹參判金文淳。司諫尹長烈。持平李秀夏。副校理尹尙東。事變假注書馬思仁偕入進伏訖。命善等曰。近來日氣。極爲蒸鬱。昨日竟夕酬應之餘。聖體。若何。上曰。一樣矣。命善曰。俄聞內局提調之言。則淸暑之劑。方爲進御云。伏未知有何症候而然乎。臣等伏不勝憂慮之忱矣。上曰。淸暑六和湯。是暑令例用之劑。不必爲慮。而至於近日厭食之症尤甚。是爲可悶。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。上命璹曰。儒生使之整坐。卽爲頒紙。懸題紙亦爲待令。龍輔樂洙承命持入。仍命昌聖尙集。書表題訖。上曰。年少儒生。似無工程於四六文字。此題難易。果何如。命善曰。近來士子。皆能着工做表。似不爲難矣。福源曰。表題甚難。除非實才。則似難善作矣。上曰。此題不出於前日科試時乎。命善曰。果不出矣。上曰。題意甚好。雖或不出科場。必多私作矣。命善曰。雖於私作。臣則未見矣。仍命書時限。上曰。以午時爲限頗寬。猶餘三四箇時辰。其間可以了當矣。命善等曰。然矣。宣敎郞奉御題。展掛懸題板後。上曰。廟謨中有可奏之事乎。今方試士。且値日熱。至如不急之務。則稍待後日。以爲稟處。可也。命善曰。此江原監司金憙狀啓也。以爲寧越反庫時。代捧各穀二千二百十七石零內。一百十四石零。流來代捧。不知年數。其餘二千一百三石零。皆是庚子辛丑兩年私代捧者。虛留各穀。又爲三百九十九石零。前府使李正吾罪狀。令攸司稟處。其中木麥。盡入於加分秋捧時。自當還爲本色。而田米太七百二十六石零。時在庫中。趁今分給。還爲本色事。請令廟堂。稟旨。分付矣。不待朝令。擅捧代穀逋欠之數。又爲夥然。論其罪狀。自有本律。當該府使李正吾。令該府拿問照勘。年前以本府還穀之逋欠。或代捧前後府使。査出論罪。還穀則限年釐正事。仍爲定式。則其時必當溯考久遠。反閱究覈。今此百餘石。不知年數云者。未知何謂也。江原監司金憙推考。更令嚴査。指名現告。以爲一體拿勘之地。木麥旣已加分。秋成後還作本色。果甚便當。而至於米太。則今於秋節不遠之時。不念前頭難捧之慮。近千包穀物。何可更爲加分。以貽民弊乎。木麥則待秋成還本。米太則待明年還本事。分付。何如。上曰。依爲之。出擧條上曰。昨日都政。果何如。而吏兵批能無做錯云耶。命善曰。吏批則只爲一百望筒。而兵批則不過八十望筒。窠闕甚少。排擬之際。似不爲難。別無做錯之事矣。上曰。刑曹參議旣已作窠。則何不出代乎。此則猶屬微細。置之勿論。而童蒙敎官望單。初無入啓之事。而以金載謙落點。頒布中外。至於今日初入仕人入侍。亦爲待令云。此果非做着處乎。命善曰。臣於俄者。聞吏參之言。則書出望筒時。在傍參見矣。至於遺失之事。或慮其落漏於入啓時云。甚是怪底事也。上曰。童蒙敎官。是單窠之故。予亦留心看過。而初不入啓。安有下點之事。是以。昨命政院。以原望單子不入之意。措辭頒布矣。卿等果見之否。命善曰。臣等見之矣。上曰。昨果卽爲頒示。而措辭亦何以爲之耶。宇鎭曰。措辭則以今日都目政事中。童蒙敎官金載謙落點。不喩原望筒不入云。而卽爲頒布矣。上曰。凡於政事時望單外。必有正書政事入啓者。爲防如此遺漏之弊也。今於此窠。或慮落點。而有遺忘置。披視正書。政事終無有得。所謂正書者。與他望單有異。是四五望長書者。則初非遺失之物。望單之不爲書入。可以推知矣。命善曰。吏判疎漏之失。不可無示警之道矣。上曰。亦係微細。何必察飭。樂性曰。玆事臣亦聞之。實涉怪駭。事未前有。則豈可全然無警乎。命善曰。昨日都政。童蒙敎官。以首望落點。頒布中外。而入闕後聞之。則初無望筒書入之事云。銓曹之不察甚矣。吏曹判書李命植。從重推考。何如。上曰。依爲之。出擧條上曰。吏兵房承旨出去。率守令察訪營將虞候邊將初入仕及出六人同爲入侍。時偉宇鎭承命出。率慈山府使邊聖和等偕入。上曰。守令以次進前。慈山府使邊聖和進伏。上下詢職姓名後。命退。柳爾胄進伏。上曰。職姓名奏之。爾胄曰。龍川府使臣柳爾胄矣。命退。上曰。柳爾胄曾經守令否。命善曰。曾經樂安郡守矣。金處漢進伏。上曰。職姓名奏之。處漢曰。慶源府使臣金處漢矣。上曰。詳陳履歷。處漢曰。以宣傳官出六。由都摠都事經歷。今以五衛將。方待罪是職矣。上曰。初入仕在何年乎。處漢曰。癸巳二月矣。上曰。曾經守令乎。處漢曰。年前待罪定平府使矣。命退。李格進伏。上曰。職姓名奏之。格曰。价川郡守臣李格矣。上曰。曾經邊地。則今者此除。於渠果爲。何如。命善曰。以職階言之。則當爲防禦使。而其窠甚窄。未易分排。价川之除。於渠。好矣。命退。白東運進伏。上曰。職姓名奏之。東運曰。咸從府使臣白東運矣。上曰。七事誦奏。東運誦奏七事。上曰。赴任後。治民戢鄕之事。何以措置耶。東運曰。臣當盡心奉公矣。上曰。盡心奉公。猶屬例語。爲守令者。有民人焉。有倉庫焉。民人則將何以安之。倉庫則將何以實之乎。必須指的仰奏。東運逡巡不能仰對。上曰。曰有曰無之間。何如是含默不對乎。如無指的之事。第以七事。逐條陳之。大抵農桑盛云者。果指何事耶。東運曰。不奪農時。則農桑可盛矣。上曰。不奪農時。則農桑何以爲盛乎。東運曰。輕其身役。則方可爲不奪農時矣。上曰。輕其身役云者。終未襯着。男之有役。猶可說也。至於女子。其可謂有役乎。東運曰。女或有身役之時矣。上曰。女之身役。果指何事耶。東運不能仰對。上曰。何以則戶口可增耶。如無實效。則當虛張名目而增之耶。東運曰。衣食有裕。則民可聚集矣。上曰。此言雖似有理。治民之事。知與不知。終不指的仰奏。女亦有役之說。以無爲有。亦涉駭妄。下詢之下。安有如許道理。當處分。斯速退去。命書榻敎曰。咸從府使白東運爲先改差。令該府拿處。又命書傳敎曰。政官牌招開政。柳載熙進伏。上曰。職姓名奏之。載熙曰。寶城郡守臣柳載熙矣。上曰。寶城邑弊甚多。爾得知之乎。載熙曰。臣未及聞知矣。上曰。奸鄕猾吏之舞弄。其弊已久矣。前倅旣已貶罷。必須振刷。然後可洗前倅之愆。將以何策。而爲蘇弊之道乎。載熙曰。臣未及目見之前。固不敢以一二事。指的仰對。而大抵威生於廉。當以一廉字。爲治邑之方矣。命退。睦祖永進伏。上曰。職姓名奏之。祖永曰。文川郡守臣睦祖永矣。上曰。此非侍從乎。命善曰。然矣。上曰。七事誦奏。祖永誦奏七事。上曰。文川前官。旣以連中遞歸。爾將何以爲治乎。祖永曰。當薄己厚民。以報國恩矣。命退。李壽彬進伏。上曰。職姓名奏之。壽彬曰。杆城郡守臣李壽彬矣。上曰。此誰也。命善曰。忠武公李舜臣之奉祀孫矣。上曰。七事奏之。壽彬誦奏七事。上曰。爾曾經何邑守令乎。壽彬曰。年前待罪懷仁縣監矣。上曰。以何事遞歸乎。壽彬曰。遭故而遞矣。命退。上曰。杆城邑弊。果是何事。卿等知之乎。命善曰。似是蔘商海戶等事矣。李華國進伏。上曰。職姓名奏之。華國曰。同福縣監臣李華國矣。上曰。是嶺人耶。命善曰。然矣。上曰。旣是嶺人。必當善治。而若不爾。則豈非貽羞於嶺人乎。下去後。必須惕念爲之。可也。命退。金明鎭進伏。上曰。職姓名奏之。明鎭曰。英陽縣監臣金明鎭矣。上下詢七事後。命退。徐有龍進伏。上曰。爾以中樞都事。移除機張。機張雖是薄地。卸免中樞府。甚快矣。上曰。曾經守令乎。命善曰。曾經嘉山郡守矣。上曰。準瓜乎。命善曰。以貶中點下矣。上曰。七事中何事爲最重耶。有龍曰。衣食足。然後民俗不薄。農桑盛。最重矣。命退。韓榮錫進伏。上曰。職姓名奏之。榮錫曰。孟山縣監臣韓榮錫矣。上曰。爾曾經守令乎。榮錫曰。曾經康翎縣監矣。上曰。準瓜乎。榮錫曰。今水原府使臣閔鍾顯補外時。臣則遞付京職矣。上曰。居官時。幾經褒貶。而無居中之事乎。榮錫曰。四經貶月。一爲居中矣。上曰。貶目云何。榮錫曰。謹愼自持。剛克宜勉矣。上曰。今於孟山。亦不剛克則奈何。榮錫曰。臣厚蒙國恩。待罪是職。當隨事竭誠矣。命退。慶州營將柳鎭豐進伏。上曰。果善爲矣。命善曰。聞以親年。不得遠赴云矣。上曰。然則加資當還收耶。命善曰。以挾輦將。久勤陞擬。則無異承傳。似不還收矣。上曰。以京畿江華中軍中。相換。好矣。命善曰。慶州營將柳鎭豐。以挾輦將勤勞。有此陞品。而聞其親年。法不當遠赴云。與近道中軍相換事。分付該曹。何如。上曰。依爲之。出擧條朴載文進伏。上曰。職姓名奏之。載文曰。安東營將臣朴載文矣。上曰。爾年幾何。載文曰。六十七歲矣。上曰。老矣。命退。黃海兵虞候柳心源進伏。上下詢職姓名後。命退。成歡察訪蔡廷夏。魚川察訪金漢宗。靑巖察訪鄭彦昇。以次進伏。上下詢職姓名後。命退。李在倫進伏。上曰。職姓名奏之。在倫曰。碧沙察訪臣李在倫矣。上曰。此誰也。狀貌甚好矣。樂性曰。似與故判書沈星鎭爲異姓族矣。平丘察訪李瑞文。輸城察訪申斗七。以次進伏。上下詢職姓名後。命退。濟源察訪李顯道進伏。上曰。近來注書望。甚爲苟艱。故初不欲下點。而此亦外任。以是差除矣。命退。金兌福進伏。上曰。職姓名奏之。兌福曰。白峙僉使臣金兌福矣。上曰。此都監久勤乎。兌福曰。然矣。命退。上土僉使金源進伏。上下詢職姓名後。上曰。此誰也。命善曰。洪忠道人矣。樂性曰。此履歷窠矣。命退。礪峴僉使崔奎絢進伏。上下詢職姓名後。命退。廣梁僉使金重彰進伏。上下詢職姓名後。上曰。久勤幾年乎。重彰曰。二十九年矣。命退。尹進五進伏。上曰。職姓名奏之。進五曰。登山僉使臣尹進五矣。上曰。此集賢門入直哨官乎。進五曰。然矣。命退。天磨僉使金時亨。神光僉使鄭錬。恃寨僉使洪受寬。以次進伏。上下詢職姓名後。命退。玉浦萬戶李枝昌進伏。上下詢職姓名後。上曰。久勤爲幾年乎。枝昌曰。二十九年矣。命退。從浦萬戶金弘運。金甲島萬戶高廷悅。山羊會萬戶梁廷檍。助泥浦萬戶金興弼。仇寧萬戶金光皓。位羅萬戶具善德。西平萬戶李仁煥。寅火堡萬戶宋泰一。阿吾地萬戶宋景喆。新豐山萬戶趙恒星。以次進伏。上下詢職姓名後。命退。德津萬戶王得俊進伏。上下詢職姓名後。上曰。爾以何軍門久勤。除是職乎。得俊曰。禁衛營別武士久勤矣。命退。宗簿主簿李太亨。司饔主簿金熙采。掌樂主簿趙時淳。廣興主簿李斗源。以次進伏。上下詢職姓名後。命退。中部都事鄭東驥進伏。上下詢職姓名後。上曰。此與判府事。爲幾寸乎。弘淳曰。於臣爲七寸姪矣。命退。典籍金命彦進伏。上下詢職姓名後。上曰。爾居在何處。命彦曰。居生於祥原矣。命退。監察韓世裕。長興主簿李義福。敦寧主簿李厚瑾。以次進伏。上下詢職姓名後。命退。漢城主簿柳誨進伏。上下詢職姓名後。上曰。此誰也。命善曰。柳誼之四寸矣。氷庫別提朴宗榦進伏。上下詢職姓名後。上曰。此朴聖源之子也。分付吏曹。詞訟待窠。差除可也。命退。禮賓主簿任時習進伏。上下詢職姓名後。上曰。爾曾經宗簿寺官員乎。時習曰。臣以宗簿直長。待罪是職矣。命退。典籍洪李敬裕韓相肇。尙衣別提尹得愚。以次進伏。上下詢職姓名後。命退。繕工主簿兪彦鏽進伏。上下詢職姓名後。上曰。是誰之族乎。彦鏽曰。與兪彦鎬爲八寸矣。命退。上曰。洪是本院出六耶。命善曰。然矣。上曰。承文參下。只餘十餘人。非但今政別檢望爲然。至於注書望。亦無以排擬云矣。命善曰。數年來出六甚多。其勢似然矣。假監役朴師郯進伏。上下詢職姓名後。上曰。爾爲誰之族乎。師郯曰。全羅監司朴祐源。卽臣之姪矣。命退。長寧殿參奉金啓淳進伏。上下詢職姓名後。上曰。此與承旨爲幾寸乎。宇鎭曰。於臣爲九寸姪矣。命退。慶基殿參奉徐有容進伏。上下詢職姓名後。上曰。此與誰爲近族乎。有防曰。與臣爲十寸矣。命退。昌陵參奉鄭殷祥。宣陵參奉丁載運。以次進伏。上下詢職姓名後。命退。惠陵參奉李潞秀進伏。上下詢職姓名後。上曰。此人之弟。頃除參奉。而以年未滿改差乎。命善曰。然矣。命退。穆陵參奉李英敎進伏。上下詢職姓名後。上曰。是故相之孫乎。命善曰。然矣。命退。宇鎭曰。初入仕中禁府都事鄭昌老。與知義禁李性源。有相避。禮賓參奉李鋐。典獄參奉尹可基。肇慶廟參奉鄭德濟。明陵參奉兪漢寬。恭陵參奉南羲老。俱在外。不得入來矣。上曰。皆元在外人耶。宇鎭曰。其中尹可基南羲老。則似非元在外矣。趙光鉉進伏。上曰。職姓名奏之。光鉉曰。武兼臣趙光鉉矣。上曰。爾以宣傳官出六乎。光鉉曰。然矣。上曰。曾經守令否。光鉉曰。曾爲任實縣監矣。命退。武兼辛在復進伏。上下詢職姓名後。上曰。爾居在何處。在復曰。居生於江華矣。命退。武兼申處文進伏。上下詢職姓名後。上曰。爾誰之族乎。處文曰。樂安郡守臣申載文爲臣之四寸矣。命退。武兼成彦霖進伏。上下詢職姓名後。上曰。爾居在何處。彦霖曰。居生於昌寧矣。命退。部將李益謙進伏。上下詢職姓名後。命退。守門將權聖鉉李宅觀鄭萬儀崔逵漸徐命基。以次進伏。上下詢職姓名後。命退。上曰。徐命基是徐氏之族乎。命善曰。非臣族徐氏矣。時偉曰。別將權管。則依昨年例。不爲升殿乎。上曰。唯。慈母山城別將金春得進前。上下詢職姓名後。上曰。爾果能詳記丁酉事乎。奏達。可也。春得曰。臣於丁酉八月初九日夜。守直於軍鋪矣。有一人擲瓦散沙。以探守直人寐與不寐。故臣佯若困睡。則攀宮墻。有若盜瓦者然。故臣之愚意。以爲若捉得此人。必有重賞。守直諸人。潛蹴以起。直往捉之。則果是凶逆興文也。命退。上曰。金春得所帶。是鶴頂帶耶。命善曰。然矣。新門別將朴東秀進前。上下詢職姓名後。上曰。此捕校耶。柱國曰。然矣。上曰。今番褒貶啓本中。左右捕校。皆以書中。果何事也。柱國曰。適因言端。敢此仰達矣。大抵捕校之褒貶。不過勤慢二字。而元無書上中下之規。今番貶目。書送刑曹。則刑曹不爲相通。直書中字。此是三百年所無之事矣。上曰。此則有不然者。屬司之書送眨目。豈無意義。以外方言之。兵使書送貶目於監司。則監司自有書下之規。京外似無異例矣。然而只書中字。而不書其目。實非綜核之道。若書以不勤跟捕云爾。則渠輩豈不服罪乎。柱國曰。自捕廳書送勤慢單子。則刑曹只謄諸啓目。以爲入啓。自古爲然。而今以書中之故。久勤部將。皆不得遷轉。亦甚可矜矣。上曰。部將與軍官有異乎。柱國曰。部將則左右廳。各有四人。其餘則皆是無料軍官矣。上曰。居中者。勿敍右職。故昨政果不得遷轉耶。柱國曰。然矣。上曰。近來捕校。多不事事。至於跟捕之事。疎漏特甚。今此居中。不足爲矜。而其中又不無勤慢。則不爲區別。差欠綜明矣。鳥嶺別將朴昌夏進前。上曰。何營門久勤乎。昌夏曰。御營廳別武士矣。南村別將李再靖進前。上曰。何營門久勤乎。再靖曰。都監別武士矣。首陽別將韓鎭奎進前。上曰。爾何處久勤乎。鎭奎曰。楊州哨官矣。黃龍別將金德房進前。奏達職姓名後退出。馬馬海里權管金玹進前。上曰。是遞付窠耶。命善曰。然矣。上曰。爾誰之族乎。玹曰。前參判臣金光國爲臣之九寸矣。栗浦權管丁錫亨進前。上曰。久勤爲幾年乎。錫亨曰。久勤爲二十七年矣。廟坡權管金尙耆。三千權管陳泰華。乫軒洞權管崔義榮。五村權管鄭慶煥。雲頭里權管徐繼麟。廟洞權管金致龍。以次進前。奏達職姓名後。以次退出。上曰。備堂如有稟定之事。陳達。可也。有隣曰。獻陵王后陵上莎草有頉處。修改吉日。問于日官。則來八月初六日爲吉云。以此日擧行。而奉審時。因傳敎。只政府及本曹堂上進去矣。修改時。一依奉審時例擧行。而監役官奏時官。則依例帶去。順懷墓曲墻有頉處。修改吉日。問于日官。則來七月初八日爲吉云。以此日擧行。而奉審時。只本曹堂上一員進去事。草記。允下矣。修改時。亦依奉審時例擧行。而監役官奏時官則依例帶去。何如。上曰。依爲之。出擧條上曰。獻陵奉審時。路由廣津行乎。有隣曰。廣津乃擧動程路。頗逶迤。故奉審與私行。則不必由是路。而渡涉漢江矣。上曰。然則頃日奉審之行。何至經宿耶。樂性曰。臣於伊日。行到漢津。則潦水漲滿。高阜盡沈。僅出木末。其勢浩渺。所見極甚危怖。而旣是奉命之行。則不可一刻遲滯。故乘船於漢江上流。逶迤以行。艱到杻峴。始爲止泊。涉水爲十許里。以是多費日力。二更初。方達陵所。故復命以至翌日矣。有隣曰。水勢極其危怖。小小津船。難於利涉。不得已捉得大船。乘風掛帆。而午時行舟。二更始達矣。上曰。予於伊日。欲爲下敎。而大臣禮堂。旣皆入來闕中。故未果矣。奉審之行。何莫非至重且大。而事自有緩急。則亦豈無闊狹之道。潦水大漲之時。冒險作行。不無意外之慮。前頭似此之時。則差待雨止水退。觀勢進去。好矣。有隣曰。水漲之時。不但奉審之行。易致遲滯。凡於祭享時。受香之路。又不無阻滯之慮。誠爲可悶。如値夏潦氷泮。則前期受香。似好矣。上曰。所奏。是矣。以左相之意。出擧條定式。可也。樂性曰。適因言端。敢此仰達矣。各陵寢園墓有頉處奉審。誠是至重且大之事。其在臣子道理。何敢一刻遲滯。而第値水潦漲滿。氷凘蔽塞之時。不計蚤夜。乘危涉險。則亦不無意外之慮。以臣日前獻陵奉審進去時。所經歷者觀之。可以擧一反三矣。臣意則此後奉審之行。凡係大川渡涉處。則許其酌量緩急而作行。毋令冒險前進。以致公私僨誤。至於祭享受香。事體尤重於奉審。阻水阻氷時。則計其程道稟旨。前期受香。恐合事宜。以此意。分付該曹。以爲一體定式施行。何如。上曰。依爲之。出擧條上曰。頃日奉審時。只大臣禮堂進去。則一行可爲簡便。廚傳凡節。似不貽弊矣。樂性曰。畫員與相地官。則是不可無者。故自當帶去。而其餘諸人。皆已之。除弊外邑。極爲不些矣。上曰。廣州果川等邑。支供。何如。樂性曰。陵洞口內。則自廣州支供云。而翌日復路時。始爲待令。此乃阻水不得通涉之致。而所謂支供。極爲駭然。洞口外則自果川當之云。果善爲矣。有隣曰。非但支供爲然。前排鮮明。無異於京軍門矣。命善曰。果川方多修擧云。年少名官。留意於邑務民事。極爲美事矣。上曰。臺臣進前。長烈啓曰。新除授大司諫尹承烈。時在洪忠道溫陽地。請斯速乘馹上來事。下諭。上曰。依啓。上曰。此外無可奏之事乎。長烈秀夏等曰。別無可達之事矣。上曰。臺臣事。極爲駭然。俄者下敎。旣是丁寧。則守令初仕。至於邊將權管。入侍諸人。不下四五十人。言語奏對。進退節旋。豈無可執可言之事。而終無一辭。只以下諭。有若塞責者然。此豈成說。實爲慨然。白東運。以昨冬出六之人。節次驟躐。又陞府使之階。其所濫竽。有不可言。而且人器不稱。故已爲處分爾。其餘多數守令邊將。豈皆勝任之人也。然則同登筵席。亦豈無耳聞目見之事。而因仍含默者。是可曰不失臺諫之責乎。命善曰。聖敎誠至當矣。臺臣登筵。蓋爲隨事糾正之意。則終無一言甚怪矣。長烈等進前。上曰。就座臺臣。何復進前耶。如有可奏之事。筵退後。以臺廳啓辭爲之。可也。長烈等先退。上曰。先呈將入。收券官使之待令。而張數甚少。先捧試券。待畢捧。相混作軸。可也。宇鎭承命出。少頃。還入奏曰。懸題後。收券官不卽待令。誠甚駭然。當該收券官。所當重勘。而本院請推之外。無他可施之罰。何以爲之乎。上曰。推考。可也。出擧條宇鎭曰。大司成之不能申飭。亦甚未安。推考。何如。上曰。依爲之。出擧條上曰。藥房都提調入侍。思仁承命出。與都提調鄭弘淳偕入進伏。弘淳曰。日氣陰濕。蒸炎轉劇。連日殿座。竟夕酬應。聖體。若何。上曰。一樣。而水剌厭進。近日尤甚矣。弘淳曰。厭進水剌。似是痰滯症候尙未和解之致。伏不勝憂慮之忱矣。華鎭曰。六和湯當爲煎入乎。上曰。唯。華鎭曰。臣則先退。以爲監煎之地。何如。上曰。提調先退監煎。而湯劑則待下敎入之。弘淳曰。醫官皆爲待令矣。診察聖候。何如。上曰。不必診察。置之。可也。上曰。權裕疏論鄭德弼事。至請竄配。果如言者之言。則德弼亦有人心。安敢以此事。登諸章奏乎。命宇鎭讀奏權裕上疏。讀至半。上曰。日前賓筵。以德弼疏語事。略有言及於諸大臣矣。其疏有曰。放釋之命。極涉輕先云云。旣云傳敎。又曰輕先。當句內可知其人事。此則於渠不足深誅。而原疏則下語極其怪駭。故業已留中矣。今於權裕疏出後。取見原疏。則果有近來宮垣云云之說。宮垣二字。似指闕內墻垣之事。而近來初無修築之役。則其所指意。有未可曉。大抵渠之疏語。若指不敢言之地。則關係重大。罪不容誅。而予則曰。渠亦北面於今日。則安敢以此等事。萌諸心筆諸書乎。不過文不達意之致矣。命善曰。疏本未下。故臣等雖未知裏面之如何。而以臺疏見之。則明是不敢言之事。臺言雖多風聞。至於此事。則實無可疑處矣。又命讀奏。至竄配之典。上曰。此事何以處之。則有得當耶。命善等曰。罪未彰著之前。雖無可論。旣已綻露之後。臺諫又言之。竄配之律。於渠可謂薄勘之薄勘矣。弘淳曰。語犯所重。難以容貸矣。上曰。俄已下敎矣。渠亦今日臣子。則安有是事。然所係甚重。非不欲處分。而如是之際。徒慽予心。置之。好矣。樂性曰。厥罪不至薄竄而止。豈可因置勿論乎。福源曰。臣未見原疏。雖未知疏語之如何。而以臺言觀之。此非疑似之說。旣有明的之指。則罪旣彰露。恐不可置之矣。命善曰。如不以爲罪。則怪鬼輩。安有所懲戢之道乎。俯從臺言。先施竄配之典。宜矣。上曰。於渠有何深誅。近來朝廷。不得寧靜。堂陛又爲不嚴。此予自反處。且渠疏中。似此不經之說。又多有之。如上行下效云云。誠極怪駭。然因言婚姻喪葬之事。至以糜費爲說。拕及宮垣之事。以言語間抉摘文字。論人重勘。終非美事。姑置勿論。好矣。樂性曰。殿下每以自反爲敎。臣等伏不勝抑鬱之忱矣。上曰。南柱老事。果何如。顧其職。則乃下大夫也。而論其行。則貪饕若是。無異於李奎緯之事。貽羞朝廷。莫此爲甚。命善曰。臣亦聞之。則居官行事。果多駭妄之擧云矣。樂性曰。以貶目觀之。可以推知矣。又命讀奏尹履相上疏。至市米事。上曰。近來市直。不至高騰耶。昌聖曰。雨後市米之價。差下於曩時云矣。上曰。此疏中七緡。其數幾何。昌聖曰。似是七兩之謂也。上曰。百錢爲文。十文爲貫。十貫爲緡。自是數法。則以此推之。七緡爲七百兩矣。上曰。李仁彬事。又登於臺臣之疏。何以處之。則爲好也。領軍千摠之陣上揮扇。師律所在。眞有是事。極爲駭然。而抑有不然者。右手秉旗執鞭。左手執轡。則旣無別手。有何揮扇之手乎。道路喧傳。人言又如此。實未可知也。命善曰。臣亦伊時。聞知此事矣。臺疏旣已指名現出。則實非構虛之事。甚爲怪駭矣。樂性曰。武弁素善馭馬。不必以執轡與否。爲疑矣。上曰。然則雖不執轡。左手終非揮扇之手。若欲便於揮扇。則必當移把旗鞭於左手。天下事不出於意慮之外。此則決無是理。且陣上揮扇。雖係師律。旣非死罪。則當初推覈時。如稍知人事者。則豈不自首耶。然人言如此。南壇擧動時。後廂千摠。果是李仁彬與否。注書知入。興鎭承命出。還入奏曰。雩祀壇擧動還宮時。後廂領軍千摠。卽李仁彬云矣。上曰。然則訓將之初不窮覈。仁彬之終不自首。俱極駭然。仍命書傳敎曰。臺諫所得聞之事。身爲該營將臣。豈有不聞之理。藉令不聞。不聞亦非不職之一端乎。紀律所在。難免重勘。而元戎之任。決不宜輕遞易。訓鍊大將具善復爲先越俸十等。又命書權裕尹履相疏批。又命書傳敎曰。李仁彬所爲。極爲無據。此胡大事。屢査之下。一味欺隱。致有臺臣指名論罪之擧。至於張扇障旭。冒犯紀律。在渠之罪。猶屬第二件事。當該千摠李仁彬爲先令該府拿問。捧口招以聞。前後欺隱情節。若不一一吐實。則勿爲稟旨。直加施威嚴問。待取服。修啓目以聞。上曰。權裕是誰之族乎。命善曰。故判書權忭之從孫云矣。上曰。今始通淸。可謂晩矣。命善曰。地處甚好矣。上曰。近來罷削之啓一發。了無出場之期。如尹冕東者。身已故而啓猶存。此豈成說之事乎。合啓外。所謂罷削之啓。是官師相規之意。多不過十餘日。少至二三日。略示警責而已。安有置人於不生不滅之科。迄無收殺之日乎。命善曰。向日李衍祥罷職啓辭停啓時。似爲定式矣。上曰。非是事也。合啓雖不得連爲。而新啓之發。旣爲無礙。則有發無停。似涉如何。且所謂停啓云者。言送政院。只言某事停啓云。亦非古例。兩司卽爲牌招。溯考久遠文蹟。以爲釐正之地。好矣。仍命書榻敎曰。傳旨未下外。未肅拜諸臺。一竝牌招察任。上曰。尹冕東啓辭外。又有他罷削之啓乎。有防曰。又有鄭德弼罷職啓辭矣。上曰。如已開政。吏參以下。催促入參。鄭一祥等持政事望筒進伏。上曰。政望入之。上曰。咸從府使旣有擇差之命。則宣傳官豈無可合之人。而以經僉遷轉者擬望。是可曰擇差乎。誠甚駭然。命書榻敎曰。吏曹參政政官。越俸一等。上曰。此望筒勿施。更爲擬入。上曰。童蒙敎官使之待令。命次對諸臣先退。命善曰。臣亦少退。試券畢捧後。入來。何如。上曰。唯。大臣備堂。以次退出。上曰。政望連爲催促。賤臣承命出傳。一祥持望筒進伏。宇鎭讀奏政望。上曰。此望亦爲勿施。更爲擬入。試券畢捧後。上曰。試官以下入侍。賤臣承命出。與諸試官偕入進伏。上曰。儒生亦爲待令事。分付。興鎭承命出傳。仍命考試。命善執筆。樂洙對讀。命善曰。四天初項。甚精緊矣。上曰。今日雨勢如此。可謂風雨場中。亦可謂之燭刻。而能爲成篇以呈。果皆才士矣。昌聖曰。五張似無優劣。而至於四天。則初項再項頗精矣。命善曰。三天題中。一句語落漏。是違格矣。上曰。然則書違字。可也。命善等曰。一天極有才致。亦不遜於四天矣。命書等題訖。拆名。三下黃鍾五李崑秀。次上尹行任。次下朴宗臣。違尹若烈。上曰。儒生入侍。賤臣承命出。與黃鍾五等偕入進伏。命進前。鍾五等進伏。命各讀奏所製表訖。上曰。尹行任誰之族乎。命善曰。尹行儼之弟也。上曰。爾頃以周易應講乎。行任曰。然矣。上曰。秋到記前。周易一秩。可以成誦耶。命善曰。似難成誦矣。上曰。諸儒生之才。可謂難矣。相貌凡百。旣是如此。豈無做科之理乎。必須勉旃。攻業。今秋到記時。講製間。從所長赴試。可也。上曰。圓點時。館齋任以押班入來。而雖未滿點。如有特敎。則赴試。例也。今於學齋任。亦行此例無妨乎。命善曰。聖敎誠好矣。命儒生退出。上曰。次上以下試券。各自持去。三下等試券。以科作頒布後。自禮曹推去。可也。鍾五崑秀等退出。上曰。今此之擧。寔出於培養人才激勸文風之意也。給分之賞。無或爲過耶。命善曰。向日應講。有如初試。今者試取。又若會試。凡再次入格。給分不爲濫賞矣。上曰。果如卿言。是先講後製之規。給分未爲不可乎。諸試官各陳所見。可也。昌聖曰。給分。雖曰初試。與直赴會試有異。臣則不知其爲過矣。尙集曰。重賞可爲激勸之方。給分誠好矣。鼎鎭曰。旣無定式。今者給分。恐未知其如何矣。義養曰。其在奬勸之道。給分之命。誠好矣。上曰。堂下試官。亦陳所見。可也。龍輔曰。給分。比諸初試。又有間焉。給分賞格。恐合事宜矣。樂洙曰。重賞實爲激勸之一道。給分誠宜矣。昌聖曰。給分雖是初試。而直與初試有異。一經初試。場中以定立落。乃古例然也。亦如殿試之規。則臣不知其爲過矣。命書傳敎曰。館學儒生。日次殿講時。略粗以上。依例捧傳旨。齋任儒生。以一經試講。意在試可。多能突誦。極可嘉尙。就入格人。更令製述。亦寓先講後製之遺意也。今旣拆名。不可無勸奬之擧。更試居首幼學黃鍾五。給一分。幼學李崑秀。大學一件具諺解賜給。餘皆勿論。上曰。童蒙敎官何不待令乎。其令催促。賤臣承命出。還入奏曰。姑未待令。故連爲催促矣。上曰。閔百履已付軍職乎。命善曰。姑未付軍職矣。上曰。然則閔百履本職。今已汰去。所帶內乘之任。改差。好矣。命善曰。內寺番次。極爲苟艱。而內乘閔百履。方在本職汰去中。勢難察任。今姑改差。其代。令該曹口傳差出。何如。上曰。依爲之。出擧條命試官先退。上曰。明日進箋節目。皆已釐正乎。沈念祖曰。今方釐正矣。上曰。李時秀進箋後。卽爲奉朝賀進箋。而讀箋官以直閣待敎。分定節次。則先奉箋文後。時原任閣臣抄啓文臣。分東西而立。進箋文臣。稍中異行。分前後行拜禮。仍讀箋後。後四拜。合班爲之。至於奉朝賀進箋時。則抄啓文臣。不必進參。只時原任堂下。閣臣。以侍臣參班之意。分付通禮院。可也。上曰。童蒙敎官還內後待令事。分付。仍命退。諸臣以次退出。